เคาะให้นาโนฯ3ราย ปีนี้ให้กู้สะพัดหมื่นล.
คลังเตรียมเคาะเอกชน 3 ราย ลุยนาโนไฟแนนซ์ ตั้งเป้าปีนี้สินเชื่อสะพัด 1 หมื่นล้านบาท
16 มี.ค. 2558

คลังเตรียมเคาะเอกชน 3 ราย ลุยนาโนไฟแนนซ์ ตั้งเป้าปีนี้สินเชื่อสะพัด 1 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้ สศค.อยู่ระหว่างรอข้อมูลจากธนาคารแห่งประเทศไทย (ธปท.) เกี่ยวกับบริษัทที่ยื่นเสนอขอใบอนุญาตดำเนินธุรกิจบริษัทสินเชื่อขนาดเล็ก (นาโนไฟแนนซ์) เบื้องต้นมีผู้ผ่านการเห็นชอบ 3 ราย และอยู่ระหว่างตรวจสอบข้อมูลเพิ่มเติมอีก 4 ราย คาดว่ากระทรวงการคลังจะให้ใบอนุญาต 3 รายแรกได้ภายในเดือน มี.ค.
ทั้งนี้ ยอมรับว่าทั้ง 7 รายที่จะได้รับอนุญาต จะเป็นบริษัทขนาดใหญ่ที่มีทุนดำเนินธุรกิจค่อนข้างมาก ขณะที่เป้าหมายของกระทรวงการคลังต้องการให้บริษัทขนาดกลางหรือขนาดเล็กมาร่วมปล่อยสินเชื่อด้วย แต่เชื่อว่าเมื่อทั้ง 7 ราย เริ่มปล่อยสินเชื่อให้รายย่อย จะช่วยกระตุ้นให้มีผู้เข้ามายื่นขอปล่อยสินเชื่อเพิ่มขึ้น โดยคลังพร้อมที่จะออกใบอนุญาตให้ หาก ธปท.ตรวจสอบแล้วพบว่าสามารถดำเนินกิจการได้
“คาดว่าปี 2558 นาโนไฟแนนซ์จะปล่อยสินเชื่อสู่ระบบเพิ่มให้ผู้ที่มีรายได้น้อย รายละไม่เกิน 1 แสนบาท รวมไม่ต่ำกว่า 1 หมื่นล้านบาท ถือเป็นระดับที่น่าพอใจ สามารถช่วยเหลือผู้ไม่สามารถเข้าถึงเงินกู้ในระบบได้” นายกฤษฎา กล่าว